คลังตั้งเกณฑ์เข้ม ออกสลากการกุศล
คลังตั้งกรรมการตรวจเข้ม ส่วนราชการ องค์กร มูลนิธิ ชิงเค้กเงินหมื่นล้านออกสลากการกุศล
8 ก.ย. 2559

คลังตั้งกรรมการตรวจเข้ม ส่วนราชการ องค์กร มูลนิธิ ชิงเค้กเงินหมื่นล้านออกสลากการกุศล
รายงานข่าวจากระทรวงการคลัง เปิดเผยว่า กระทรวงการคลังออกประกาศการขอรับสนับสนุนออกสลากการกุศล ตามหลักเกณฑ์ที่คณะรัฐมนตรี (ครม.) เห็นชอบ เมื่อวันที่ 12 ก.ค. 2559 ที่ให้ส่วนราชการ มูลนิธิ หรือองค์กรการกุศลที่ไม่แสวงหากำไร จะยื่นขอออกสลากการกุศลได้จะต้องไม่ได้รับการจัดสรรงบจากภาครัฐ หรือได้รับงบไม่เพียง ไม่ซ้ำซ้อนกับโครงการที่เสนอของงบจากภาครัฐ และไม่เคยได้รับการสนับสนุนให้ออกสลากการกุศลมาก่อน สามารถมายื่นหลักฐานขอออกสลากการกุศลได้ไม่เกินโครงการละ 1,000 ล้านบาท โดยกำหนดวงเงินรวมไว้ไม่เกิน 1 หมื่นล้านบาท 
ทั้งนี้ ครม.ยังเห็นชอบแต่งตั้งคณะกรรมการพิจารณาโครงการสลากการกุศล มี รมว.คลัง เป็นประธาน มีอำนาจหน้าที่พิจารณารายละเอียดและกลั่นกรองโครงการที่ขอรับการสนับสนุนออกสลากการกุศลก่อนเสนอ ครม.ต่อไป โดยสำนักงานสลากกินแบ่งรัฐบาลจะออกสลากการกุศลได้ไม่เกินงวดละ 11 ล้านฉบับคู่ หรือ 22 ล้านฉบับ ส่วนรายได้จากการจำหน่ายสลากการกุศลนั้น ให้เป็นเงินรางวัล 60% ขณะที่หน่วยงานเจ้าของโครงการจะได้ไม่เกินกว่า 22.5% หรือเฉลี่ย 198 ล้านบาท/งวด หรือ 396 ล้านบาท/เดือน 
สำหรับเงินรายได้ที่เหลือให้เป็นค่าภาษีการพนัน 0.5% และไม่เกินกว่า 17% เป็นค่าใช้จ่ายบริหารของสำนักงานสลากฯ